Claus Hjort Frederiksen (V), 2010-04-29:
Jeg vil gerne igen have lov at sige, at regeringen har fremlagt en plan.
Det kan jo ikke være rigtigt, at vi skal have en diskussion her, hvor oppositionen på den ene side ikke fremlægger nogen plan, og hvor oppositionen på den anden side siger, at vi ikke har fremlagt en plan.
Så fru formand, det er ret nødvendigt, at jeg lige igen får præciseret, hvad det er, regeringens politik går ud på.
Krisen skubbede dansk økonomi ud af kurs, og vi blev slået ud af kurs med den udfordring, vi havde i 2015-planen med at bringe overensstemmelse mellem indtægter og udgifter på 7 mia. kr.
Beregninger viser, at udfordringen blev 31 mia. kr.
Det er en udfordring, vi skal tackle, men før vi kommer til den, vil vi jo løbe ind i de henstillinger, som kommer fra EU, om, at vi skal nedbringe vores underskud til under 3 pct. af BNP.
Vi vil i år komme op på 5,5 pct. af BNP, og derfor forventer vi her i juni og juli måned at få en henstilling, der betyder, at vi skal konsolidere dansk økonomi med 24 mia. kr.
Det betyder, at vi i årene 2011, 2012 og 2013 skal finde 24 mia. kr. i budgetforbedringer.
Det har regeringen vedkendt sig, og vi har sagt, at vi griber det an på udgiftssiden.
Det har vi meldt ud tidligt i år, så kommuner, regioner og stat kunne indstille sig på, at der altså ikke er penge i skuffer, som man kan bruge.
Ved at holde de offentlige udgifter i ro indkasserer man de første 13,5 mia. kr. af de 24 mia. kr., som er opgaven.
Ved at holde de offentlige udgifter i ro sikrer vi, at man kan have det samme antal ansatte til næste år, fordi det fremskrives med lønreguleringen.
Man kan købe de samme varer og tjenester, som man kan i år, fordi det fremskrives med prisudviklingen.
Vi anvender en større del af BNP på den offentlige sektor, end man nogen sinde har anvendt.
Derfor beder vi om, at de offentlige udgifter bliver holdt i ro i de næste 3 år.
Og det er jo i øvrigt en ting, som masser af mennesker er ude for i det daglige, når deres virksomheder lukker, når deres virksomheder må effektivisere osv.
Det må vi selvfølgelig også i det offentlige, for man må huske, at vi forvalter skatteydernes penge.
Når vi har holdt de offentlige udgifter i ro, vil der være en udfordring tilbage på 10,5 mia. kr., og det, vi taler om, er meget konkret – sagt til hr. Morten Bødskov – for vi har meldt ud nu, hvad kommunerne har brug for at vide, når vi mødes ved forhandlingerne.
Og vi vil her i Folketingssalen til august, og når vi forhandler finanslov i efteråret, jo skulle udmønte den resterende del af den her spareopgave.
Når vi har løst den opgave, er vi næsten kommet i mål.
Så har vi 7 mia. kr. tilbage, og der har vi sagt, at det tackler vi, som vi hidtil har gjort, ved reformer.
Vi har i regeringsgrundlaget peget på, at vi vil se på SU-systemet, hvordan de unge kan komme hurtigere igennem uddannelserne, og at vi vil se på det bekymrende i, at flere og flere unge bliver tilkendt førtidspension.
Og vi vil i øvrigt løbende justere arbejdsmarkedspolitikken, som vi har gjort det indtil nu.
Man hæver ganske vist skatterne, men man bruger 2 mia. kr. mere, end den skatteforhøjelse indbringer, og så er man formodentlig ikke enig i det, som Det Radikale Venstre foreslår.
Summa summarum har regeringen anvist en meget konkret vej til at løse den her opgave, og debatten viser fortsat, at vi mangler et svar fra oppositionen.